
A Kárpát-medence gazdasági és társadalmi kohéziójának megerősítése az erőforrások allokációjával - szövetkezés a nemzeti felemelkedésért

„Egynek minden nehéz, sokaknak semmi sem lehetetlen.” Véleményem szerint e Széchenyi idézet napjainkban különösen aktuális. A Kárpát-medence gazdasági és társadalmi kohéziója eliminálódik, csökken a nemzetgazdaság teljesítménye és a vidéki társadalom életminősége. A megoldás kulcsa az összefogásban rejlik, mely a történelem során mindig reményt adott a felemelkedéshez. Magyarország kiváló természeti adottságainak, történelmi értékeinek, hagyományainak és a képzett munkaerőnek köszönhetően Európa éléskamrája lehetne. Az összefogás, az erőforrások allokációja és a komparatív előnyök kihasználása egyben jelenthetné a megoldást. Ennek szervezeti keretét egy egységes szövetkezeti hálózat jelenthetné, mely nemzeti rendszerbe foglalná a Kárpát-medence gazdasági, természeti és humán erőforrásait.
Munkám hosszabb lélegzetvételű, empirikus részéhez kapcsolódóan azt vizsgálom, hogy Magyarországon mik a szövetkezetek sikerességének legnagyobb hátráltató tényezői, mi jelentené a megoldást, hogy minél több gazdálkodó szövetkezetbe szerveződjön, valamint hogy milyen lehetne az ideális szövetkezeti modell.
Primer kutatásomat - tájékoztató jelleggel - online kérdőív segítségével végeztem el fiatal gazdálkodók körében, nem reprezentatív módon. Vizsgálatom eredményeit problémafa-célfa módszerrel elemeztem ki.
Hipotézisem szerint a fiatal gazdálkodókban megvan az együttműködésre, a szövetkezésre való hajlam, látják a szövetkezésben rejlő hatalmas potenciált, mely megoldást jelenthet a magyar nemzet társadalmi, gazdasági problémáira és hozzájárulhat a nemzeti felemelkedéshez.



